Ego Manasses, Dei gratia Lingonensis episcopus, notum facio omnibus quod Josbertus de Marleigni recognovit, in presentia mea, se aliquanto tempore, forte minus juste, fatigasse domum Pontiniaci et querelis pulsasse, per se et per homines suos, super quibusdam terris que sunt apud Fulcherias, et apud Monteigni, et in territorio Fortis-Terre, et apud Poncheium, et in quibusdam pratis que sunt sub Chableies. Et tandem res ad hoc deducta est inter ipsum Josbertum et predictam domum quod de omni querimonia ad bonam pacem hoc modo accesserunt. Concessit predictus Joisbertus, in presentia mea, æcclesiæ Pontiniaci quicquid adversus eam reclamabat, vel in predictis locis, vel forte alibi, et quicquid de re aliqua que ad ejus jus spectabat usque ad istum diem possidebat, sine contradictione et imperpetuum absolute remisit. Laudant etiam hoc et concedunt uxor sua, Hermengardis et filius ejus Guido, et fratres ejus, Milo et Burus. Ex parte Joisberti super hac compositione, et uxoris ejus Hermengardis, et filii sui Guidonis et fratrum ejus Milonis et Buri testes sunt hii: Robertus, presbiter de Marleigni; Petrus Osmundus; Hudrez de Castellione; Bovo de Marleigni; Theobaldus Porete; Herbertus, filius Bauduini. Et propter hoc ipsum accepit de beneficio ecclesie hac vice decem libras Proviniensium, preterponens temporis obsequia. Auctum (sic), anno ab Incarnatione Domini Mº Cº LXXXº VIIº.